ผู้ประกันตนมาตรา 33 ในระบบประกันสังคม สนใจลงทะเบียนโครงการ ม33เรารักกัน ยอดเช้านี้พุงสูงถึง 7.1 ล้านคน
นางสาวลัดดา แซ่ลี้ ผู้อำนวยการสำนักสิทธิประโยชน์ ในฐานะรองโฆษกสำนักงานประกันสังคม กล่าวว่า การเปิดลงทะเบียนโครงการ ม33เรารักกัน ที่เปิดลงทะเบียนวานนี้เป็นวันแรก จนถึงเวลา 09.00 น.ของวันนี้ มีผู้ประกันตนลงทะเบียนใช้สิทธิแล้ว 7.1 ล้านคน หรือประมาณร้อยละ 77 ของผู้มีสิทธิทั้งหมด คาดว่าในเวลา 2 วันจากนี้จะสามารถลงทะเบียนได้ครบถ้วน สำหรับผู้ที่ไม่สามารถลงทะเบียนได้ คาดว่าจะมีประมาณ 1-2 แสนคน เนื่องจากมีปัญหาต่างๆ ไม่ว่าจะเป็นไม่มีสมาร์ทโฟนและฐานข้อมูลไม่ตรงกับข้อมูลทะเบียนราษฎร์ ไม่ต้องกังวลจะเข้าไม่ถึงสิทธิ์ หากเข้าเงื่อนไขทุกคนจะได้รับสิทธิ์แน่นอน เบื้องต้นอาจจะมีการหล่นระยะเวลาการทบทวนสิทธิ์ให้เร็วขึ้นก่อนวันที่ 15 มีนาคม 2564 และวางแผนการอำนวยความสะดวกให้กับผู้ประกันตนในแต่ละพื้นที่ผ่านสำนักงานประกันสังคมทุกจังหวัด ส่วนกรณีคนต่างด้าวที่ส่งเงินสมทบเข้ากองทุนประกันสังคม ทำไมได้รับสิทธิ์โครงการ ม33เรารักกันนั้น ขอย้ำว่า เงินที่นำมาเยียวยาเป็นเงินกู้ของรัฐบาลเป็นเงินภาษีของประชาชน ไม่ใช่เงินที่ผู้ประกันตนส่งสมทบเข้ากองทุนประกันสังคม จึงไม่สามารถนำมาเยียวยาคนต่างด้าวได้รองโฆษกสำนักงานประกันสังคม กล่าวย้ำว่า ผู้มีสิทธิ์จะต้องมีคุณสมบัติ มีสัญชาติไทย เป็นผู้ประกันตนตามมาตรา 33 ก่อนวันที่ 15 กุมภาพันธ์ 2564 ไม่เป็นผู้มีบัตรสวัสดิการแห่งรัฐและไม่ได้รับสิทธิโครงการเราชนะ ไม่มีเงินฝากในสถาบันการเงินรวมกันเกิน 500,000 บาท ณ 31 ธันวาคม 2563